AC米蘭恥辱性輸波 皮奧利即將被炒
2024年05月19日 15:02
東網電視
更多新聞短片
伊斯美賓拿沙(左)今場射入1球12碼。(Getty Images)
周日(19日)凌晨意甲，AC米蘭作客以1比3不敵拖連奴，進一步增加教練皮奧利被炒可能性，根據意大利傳媒爆料，AC米蘭管理層已斟掂葡萄牙名帥保羅方辛加接手領軍。
AC米蘭今仗表現毫無鬥心，上半場26分鐘被拖連奴前鋒杜雲沙柏達頂入大門，跟住艾雲伊歷頭槌建功，加上換邊後僅1分鐘，列卡度洛迪古斯遠射入世界波，為拖連奴領先至3球。
值得一提，列卡度洛迪古斯曾經效力AC米蘭3年，今次倒戈大踢爭氣波，射入1球及1次助攻。A米要靠伊斯美賓拿沙射入12碼，先至可以破蛋。
雖然AC米蘭排第2位，但落後冠軍國際米蘭近20分，加上今季失波數字已達46球，成為A米踏入21世紀以來，單季第3多失球紀錄。教練皮奧利承認防線有問題，佢表示將會同管理層傾去留問題。據悉A米方面將聘請里爾主帥保羅方辛加接手執教，並會喺今夏畀佢7,000萬歐元(約5.9億港元)增兵。
現年51歲嘅保羅方辛加曾經執教波圖、羅馬等球隊，盛傳佢早前拒絕拜仁慕尼黑邀請，並已同意加盟A米。